Nordjyderne oplever, at morgenmad giver energi, men alligevel springer mange måltiddet over.

En stille og rolig morgen med benene smidt op på sofabordet, lidt morgen-tv og sidst men ikke mindst en skøn og veltilberedt morgenmad. Det lyder næsten for godt til at være sandt, og det er det faktisk også. I hvert fald for mange. Det er nemlig kun to ud af tre nordjyder, der spiser morgenmad. Det viser en ny undersøgelse lavet af Epinion på vegne af Arla, hvor mere end 1000 personer er blevet spurgt. Og det kan undre. For hele 86 procent af de adspurgte svarer ellers, at de mener, at det er vigtigt at spise morgenmad for at få en god start på dagen. Tænk morgenmad anderledes Manglende sult og travlhed er blandt de største årsager til, at folk ikke får spist morgenmad. - Selvom der ikke er videnskabelig dokumentation for, at vi skal spise på bestemte tidspunkter, så viser undersøgelsen, at en stor del af danskerne oplever, at dagens første måltid giver dem et energiboost, som de kan gå dagen i møde med. Travlhed skal helst ikke komme i vejen for en hurtig bid mad først på dagen, siger Britt Christensen, der er ernæringsekspert i Arla. 61 procent af nordjyderne svarer, at de oplever negative konsekvenser, når de ikke spiser morgenmad, mens hver anden i undersøgelsen har oplevet, at sult har påvirket deres beslutningsevne. - Hvis du er en af dem, der ikke prioriterer morgenmaden, men kan mærke, at sulten og den manglende energi påvirker dig negativt, så skal du måske tænke morgenmaden anderledes, siger Britt Christensen og tilføjer: - At spise morgenmad behøver ikke at være det første, man gør, når man står op. Tænk hellere på det som dagens første måltid, som sagtens kan spises op ad formiddagen, hvis du pludselig kan mærke, at sulten går ud over koncentrationen.